દંપતીઓની બાળકો વિશેની ફરિયાદો બહુ રસપ્રદ હોય છે. કોઈ વિચક્ષણ વ્યક્તિ એમાંથી પારિવારિક આત્મકથા જેવો ગ્રંથ પણ નિપજાવી શકે, કારણ કે તેઓ કહેતાં હોય છે બાળકની વાતો, પરંતુ એમાં એમની વાતો પણ છૂપાયેલી જ હોય છે, જો ઉકેલતા આવડે તો! કમસે કમ દસ વરસની ઉંમર સુધીના કોઈ પણ બાળક સામેની ફરિયાદ ક્યાં તો એની પોતાની એટલે કે માતાપિતા સામેની હોય છે અથવા પ્રાથમિક શાળાના શિક્ષકો સામેની જ હોય છે. એટલે કે વાંક બાળકનો હોતો નથી. બાળક ક્યાં સોશિયલી ડિઝાઇન થઈને આવે છે? એ ઘડીઓ તો આપણે જ પાડીએ છીએ.